Bdejna il-Konferenza bit-Talba tal-Għasar. Id-Direttur Spiritwali tagħna fakkarna li l-Lituġija tas-Sigħat huwa parti mill-obligi tagħna bħala Tereżarji li qegħdin ngħixu l-ispirtiwalta' Tereżjana fid-dinja. Patri Victor mbagħad għamel riferenza għad-data speċjali matul Marzu u April li matulhom qegħdin ngħixu ir-Randan Mqaddes. Fakkarna fost oħrajn: Il-Festa ta' San Ġuzepp, il-Missier Putattiv ta' Ġesu', l-akbar fost il-qaddisin kollha. Il-Festa tal-Annunzazzjoni – it-tħabbira tal-Anġlu lil Marija Santissima Il-Ħamis ix-Xirka – F'din ic-Celebrazzjoni l-akbar ħsieb tagħna għandu jkun fuq it-twaqqif tal-Ewkaristija mhux fuq il-ħasil tar-riġlejn. Il-Ġimgħa l-Kbira – Nifkaru fit-tbatija tal-Mulej Ġesu'. Il-Mulej iqaddes it-tbatija li ngħaddu minnha. It-tbatija hija mezz kif issaffina meta aħna nagħqdu mat-tbatija tal-Passjoni ta' Sidna Ġesu' Kristu. L-Għid il-Kbir – L-akbar Festa tagħna l-Insara! Ġesu joħroġ rebbieħ fuq il-mewt. Bil-mewt u l-qawmien Tiegħu, aħna ġejna salvati. Patri Victor Mallia ocd għamel riflessjoni fuq it-tifsira tal-mewt. Il-mewt twassalna għand il-Ħallieq fejn aħna mbagħad nirċievu it-tgħannieqa ta' Alla, qalb ma' qalb miegħU !! Ngħaddu għall-glorja li għalih aħna għexna. In-nisrani m'għandux jibza mill-mewt. Hemm Alla l-Imbierek jilqagħna fi ħdanU. Fit-tieni parti tal-Konferenza, Patri Victor niseġ ħsieb sabiħ dwar it-talb kif imfisser mis-Santa Madre. It-talb għandu jkun relazzjoni ta' mħabba bejna u bejn Alla. Nagħfru il-kobor ta' Alla, nitkellmu miegħU, ngħidulu l-bizgħat tagħna, nintelqgħu għal kollox f'idejH u nħalluH imexxina u jispirana f'dak kollu li ngħaddu minnu. Il-Konferenza ġiet fi tmiemha bil-kant sabiħ tas-Salve Reġina. Nirringrazzjaw lil Patri Victor Mallia ocd tal-Konferenza sabiħa li tana.
Konferenza OSKT Mid-Direttur Spiritwali, Patri Victor Mallia ocd – 15 ta' Marzu 2019